આર્જેન્ટિનાના વિક્ટર બૂસોનું કામ તો તાળાંકૂંચી સમારવાનું અને બનાવવાનું. પરંતુ એને અવકાશમાં નજર માંડવાનો પણ શોખ. આ માટે એણે પોતાના ટેલિસ્કોપ પર ગોઠવાય એવો નવો કેમેરા પણ ખરીદ્‍યો. એણે કેમેરા ચક્રાકાર ગૅલેક્સી NGC 613 તરફ વાળ્યો. આ ગૅલેક્સી આપણાથી આઠ કરોડ પચાસ લાખ પ્રકાશવર્ષ દૂર છે. અહીં એને અલપઝલપ થતા પ્રકાશનો પૂંજ જોવા મળ્યો. એણે ધડાધડ તસવીરો ઝડપવા માંડી. આમ તો સુપરનોવાની બે તસવીરોમાં બહુ અંતર જોવા ન મળે પરંતુ આ તો એક જ સ્થાનેથી લીધેલી બે તસવીરોમાં પણ ફેર દેખાતો હતો. આ તસવીરો એકબીજી પર સુપર-ઇમ્પોઝ કરતાં સુપરનોવાના જન્મના શરૂઆતના ધબકારા જોવા મળ્યા. એ નીચે આપેલ ચિત્રમાં જોઈ શકાશેઃ